27 di fevrâr: un speciâl prime de riduzion dai programs de radio.
Zaromai di un pôcs di agns, Radio Onde Furlane, cu la poie dal Comitât 482, e celebre cheste Zornade cuntune programazion speciâl che e à chê di stiçâ la riflession sui dirits dai furlans e su lis bataiis inviadis par difindiju. Si trate dal ultin sfuarç che la storiche emitente furlane e fâs prime di une riduzion gruesse de sô programazion, che e jentrarà in vore cui 28 di Fevrâr. Une decision leade al tai pesant di risorsis pe lenghe furlane che la aministrazion regjonâl e à metût in at pal secont an di file e che za cul prin di Fevrâr e à obleât Onde Furlane a cjapâ la strade de casse integrazion pai siei dipendents. Dut câs la voie di lotâ par tignî in pîts cheste esperience e reste fuarte e si vûl marcâle ancje cu la iniziative de Zornade Furlane dai Dirits. La jentrade de Zornade, a tacâ des 8 e mieze, e sarà curade dal diretôr de Radio, Mauro Missana, e dal puartevôs dal president de Associazion 1511, Carli Pup. Simpri vie pe buinore, di 10 e mieze indenant, si fasarà il pont sul stât dai dirits linguistics e nazionâi dai furlans e di chês altris comunitâts minorizadis dal Friûl in gracie des intervistis cun Donato Toffoli (Comitât Tecnic Sientific de ARLeF), Luigia Negro (presidente provinciâl de SKGZ) e Lucia Protto (presidente dal circul culturâl “F. Schneider” di Sauris). La part de programazion dedicade ai aprofondiments storics e sarà svilupade su doi moments diferents: a 9 di buinore une analisi sul riviel e su lis sôs lidrîs cul professôr Furio Bianco de Universitât dal Friûl e cu la professore Donata Degrassi de Universitât di Triest; e po, a 3 dopomisdì, une leture storiche sul argoment. A misdì Mauro Missana e Paolo Cantarutti a metaran adun un speciâl dal “Ce fâ” dut dedicât ai apontaments in program sul teritori pai 500 agns dal riviel de Joibe Grasse. A misdì e mieç e larà in onde une trasmission par fâ il pont su la situazion de politiche linguistiche regjonâl, massime par chel che al tocje l’azerament pal secont an di file des risorsis pai programs radiotelevisîfs par furlan: une des resons che a àn obleât a meti in at la casse integrazion ancje a Onde Furlane e a taiâ in maniere marcade la sô programazion. Di chest a fevelaran Mauro Missana, Paolo Cantarutti, Lorenzo Fabbro e Guglielmo Pitzalis e altris ospits. Vie pal dopomisdì, invezit, di 3 e mieze indenant, a laran in onde i aprofondiments su dirits specifics. Si fevelarà di lavôr cun Gianpaolo Roccasalva (segretari regjonâl de FIOM), difese dal teritori cun Paolo De Toni (rapresentant storic dal ambientalisim furlan), autoguvier cun Giorgio Cavallo (president regjonâl di Legambiente), e tutele dal ambient cun Roberto Pizzutti (segretari regjonâl dal WWF). Ai 27 di Fevrâr ancje la programazion musicâl di Onde Furlane e sarà speciâl cul miôr de musiche furlane e di altris nazionalitâts minorizadis, e cu la trasmission di pueste curade di Mojra B (in onde la matine a 9 e mieze e po in repliche tal dopomisdì a 5 e mieze). Su la programazion a àn po lavorât tant che condutôrs Piero Cargnelutti, Isabelle Grattoni e Enrico Turloni; Barbara Minen pes leturis e Francesca Lionetti pe regjie.
Buine scolte e buine Zornade Furlane dai Dirits a ducj.
Il riviel popolâr furlan de Joibe Grasse dal 1511
A cjaval tra Cuatricent e Cinccent, la nobiltât furlane e je organizade in dôs gruessis fazions: i Strumîrs e i Çambarlans. I prins a metin adun la plui part dai nobii de Patrie dal Friûl: si trate di fameis slargjadis (une sorte di clans) che dispès a àn possessions, leams di parintât e ideologjics cul Imperi là che a cjatin chês pussibilitâts di “fâ cariere” che, invezit, sot di Vignesie a son riservadis dome ae oligarchie lagunâr. I seconts, sot de direzion de famee dai Savorgnans, la plui siore dal Friûl e la uniche iscrite ae nobilitât veneziane, a gjoldin di poiis e di leams cu lis autoritâts de Republiche. I Strumîrs a controlin il Parlament de Patrie, intant che i Çambarlans a controlin il Renc di Udin, a àn il comant des Cernidis (lis miliziis contadinis) e a ufrissin la lôr poie aes comunitâts rurâls intai scuintris cu la nobiltât locâl.
Il moment plui violent de faide tra chestis dôs fazions si lu à cuant che Antoni Savorgnan al cjape in man il comant dai Çambarlans. Di fat al è propit lui che di une bande al infuartìs la poie aes comunitâts rurâls impegnadis in scuintris simpri plui dûrs cuintri dai usurps nobiliârs e, di chê altre bande, al invie une politiche simpri plui autonome rispiet a Vignesie, forsit cul sium di trasformâ la Patrie tune siorie tes sôs mans.
Fin a Setembar
Radiodram in cuatri puntadis di e cun Ennio Zampa
Un percors fra cjançons, poesiis, riflessions su la vite in Friûl dai agns Cincuante fin in dì di vuê
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn